钦定古今图书集成/明伦汇编/氏族典/第256卷 > 王敦
## 钦定古今图书集成/明伦汇编/氏族典/第256卷 > 王敦

按《晋书王敦传》：“敦字处仲，司徒导之从父兄也。父基，
治书侍御史。敦少有奇人之目，尚武帝女襄城公主，
拜驸马都尉。时王恺、石崇以豪侈相尚，恺尝置酒，敦
与导在座。恺使美人行酒，以客饮不尽辄杀之。酒至
敦、导所，导勉强尽觞，而敦傲然不视。惠帝反正，敦迁
散骑常侍，出除广武将军、青州刺史。永嘉初，征为中”
书监。于时天下大乱，敦悉以公主时侍婢百馀人配
给将士，金银宝物散之于众。单车还洛。东海王越自
荥阳来朝，以敦为扬州刺史。帝“初镇江东，威名未著，
敦与从弟导等同心翼戴，以隆中兴。”寻与甘卓等讨
华轶，斩之杜作乱，敦遣陶侃破弢，进镇东大将军、
开府仪同三司。建武初，迁征南大将军，拜侍中、江州
牧。初，敦有重名，又立大功于江左，专任阃外，手控彊
兵，群从贵显，威权莫贰，遂欲专制朝廷。帝畏而恶之，
遂引刘隗、刁协等以为心膂，敦不能平，于是嫌隙始
构。每酒后辄咏魏武帝乐府歌曰：“老骥伏枥，志在千
里；烈士暮年，壮心不已，以如意打唾壶为节。”永昌元
年，敦率众内向，以诛隗为名。敦党吴兴人沈充起兵
应敦。敦至芜湖，又上表罪状刁协。敦兄含时为光禄
勋，叛奔于敦。敦入石头，拥兵不朝，放肆兵士，劫掠内
外。收周𫖮、戴若思害之，还屯武昌。及帝崩，敦讽朝廷
征己，明帝乃手诏征之，加黄钺班剑，武贲二十人，剑
履上殿。以王导为司徒，敦自为扬州牧。敦既得志，暴
慢愈甚，四方贡献，多入己府，将相岳牧，悉出其门。以
沈充、钱凤为谋主，又大起营府，侵人田宅，士庶解体，
咸知其祸败焉。及敦病，帝将讨敦，微服至芜湖，察其
营垒，又屡遣大臣讯问其起居，知其为物情所畏服，
乃伪言敦死，于是下诏遣司徒导等讨之。敦病转笃，
不能御众，使钱凤等率众三万向京师，以含为元帅。
帝遣中军司马曹浑等击含于越城，含军败，敦怒，作
势而起，困乏复卧。凤等至京师，帝亲率六军以御凤，
频战破之。俄而敦死，周光斩钱凤，吴儒斩沈充，并传
首京师。于是发瘗出尸，焚其衣冠，跽而刑之。含父子
奔荆州刺史王舒，舒使人沉之于江。敦眉目疏朗，性
简脱，有鉴裁。石崇以奢豪矜物，厕上常十馀婢侍列，
置甲煎粉、沉香汁。有如厕者，皆易新衣而出。客多羞
脱衣，而敦脱故著新，意色无怍。群婢相谓曰：“此客必
能作贼。”又尝荒恣于色，体为之弊。左右谏之，敦曰：“此
甚易耳。”乃开后阁，驱诸婢妾数十人并放之，时人叹
异焉。